和歐陽永叔送龍學赴陝府酌飲贈別
作者：吳奎
朝代：宋

paragraphs: 陝郡太守來告別，翰林主人爲置酒。
急喚尋常詩酒伴，要誇此會爲難有。
席間騁辯何快哉，恰似縱丸臨坂走。
詼諧往往笑絕倒，同異時時瞋掉手。
共憐奇偉出塵冥，却欲昏愚浪枯朽。
從來豪舉必兼包，擊節齊侯容九九。
我實鄙鈍不曉事，賢公采取寧非偶。
擇之文行衆所珍，昔日乘槎犯牛斗。
年將老矣又分符，莫遣安排用莊叟。